દક્ષિણ ભારતમાં ઉત્તર ભારત જેટલો ગરમીનો પ્રકોપ સહન કરવાનો વારો નહીં આવે. તેમ છતાં પણ દક્ષિણ ભારતના રાજ્યોમાં ધારણા કરતાં અડધો ડિગ્રી વધારે ગરમી રહેશે. હવામાન વિભાગની આ આગાહીથી એ બાબત તો સ્પષ્ટ છે કે ઉત્તર ભારતમાં આ વખતે ગરમીનો પારો વધારે ઉંચો જશે.દિલ્હીમાં આમ પણ ગરમીનો મીજાજ આકરો જ હોય છે. પરંતુ આ વખતે ઉત્તર ભારતમાં તાપમાન સામાન્ય કરતા ૧.૫ ડિગ્રી સેલ્સિયસ વધારે રહેવાનું અનુંમાન છે. પરંતુ દિલ્હી અને હરિયાણાના કેટલાક વિસ્તારોમાં તો તાપમાન સામાન્ય કરતા ૧.૮ ડિગ્રી સેલ્સિયસ વધારે નોંધાય તેવું અનુંમાન છે. હવામાન વિભાગના જણાવ્યા પ્રમાણે માર્ચ થી મે મહિના વચ્ચે ‘હિટ વેવ ઝોન’માં તાપમાન તેના સર્વોચ્ચ સ્તર પર પહોંચે તેવી ૫૨ ટકા શક્યતા છે. આ ઝોનમાં દિલ્હી સહિત હરિયાણા, પંજાબ, હિમાચલ પ્રદેશ, ઉત્તરાખંડ, રાજસ્થાન અને ઉત્તર પ્રદેશ જેવા રાજ્યોનો સમાવેશ થાય છે.મુંબઈમાં ગરમીએ અત્યારથી તેની અસર દેખાડવાનું શરૂ કરી દીધું છે. મુંબઈમાં ફેબ્રુઆરી મહિનામાં તાપમાન સામાન્ય રહે છે, પરંતુ આ વખતે ફેબ્રુઆરી મહિનામાં છેલ્લા દિવસોમાં તાપમાન સામાન્ય કરતા વધારે રહ્યું હતું. મુંબઈ, રત્નાગિરી અને રાયગઢના ભીરામાં તાપમાન આ દિવસોમાં સામાન્ય કરતા ૫ ડિગ્રી સેલ્સિયસથી વધારે નોંધાયું. હવામાન વિભાગનો અંદાજ છે કે મુંબઈ અને આસપાસના સમુદ્ર કાંઠાના વિસ્તારોમાં આગામી ૪૮ કલાકમાં ગરમ હવાઓનો સામનો કરવો પડી શકે છે. આઈએમડી મુંબઈના વૈજ્ઞાનિક અજય કુમારનું કહેવું છે કે, ગત રવિવારથી જ તાપમાને તેની અસર દેખાડવાનું શરૂ કરી દીધું છે. ગઈ કાલે બુધવારે મુંબઈના કોલાબામાં તાપમાન ૩૪ ડિગ્રી સેલ્સિયસ નોંધાયું હતું, જે સામાન્ય કરતા ૩.૫ ડિગ્રી સેલ્સિયસથી વધારે હતું.ઘરમાં, કારમાં અને ઓફિસમાં જે લોકો પાસે એસી છે એના માટે ગરમીનો પારો ટીવી અથવા તો મોબાઇલના સ્ક્રીન પર જોવાતો એક આંકડો છે. ઓહ, કેવી ગરમી છે નહીં? બધા લોકોના નસીબમાં આવી જાહોજલાલી નથી હોતી, એ લોકો તો ગરમીથી બચવા દેશી નુસખાઓ શોધે છે. મા કાચી કેરી અને ડુંગળીનું છીણ કરી આપે છે. છાશ અથવા ગોળનું પાણી ટિફિન સાથે લઇ જવાય છે. કોઇ વળી રૂમાલ ભીનો કરીને માથે બાંધી દે છે. સ્કિન કાળી ન પડી જાય એ માટે છોકરીઓ માથે દુપટ્ટો બાંધી દે છે અને હાથમાં ખભા સુધીના ગ્લોવ્ઝ પહેરી લે છે. હેલ્મેટ તો માથે ગરમાગરમ કૂકર મૂકી દીધું હોય એવો ત્રાસ આપે છે. બહાર જવું તો પડે ને. સેલ્સમેન કે ડિલિવરી બોય માટે આ કપરો સમય છે. હોમ ડિલિવરી વધી જાય છે, આવી ગરમીમાં બહાર કોણ નીકળે?બધા લોકો પોતપોતાના વિસ્તારના વાતાવરણની વાતો કરે છે. અમદાવાદ સિટીમાં તો અડધી રાતે પણ બફારો લાગે છે. જોકે બોપલ કે ઘુમામાં થોડીક ઠંડક હોય છે. રાજકોટવાળા કહેશે કે દિવસે ભલે ગમે એટલી ગરમી પડે, રાતે તો અમારે ત્યાં ઠંડક થઇ જ જાય. સુરતવાસીઓ માટે દરિયો નજીક છે એટલે ટેમ્પરેચર થોડુંક ઓછું હોય છે. વાતો કરવાનો સૌથી મોટો વિષય જ ગરમી છે.